Sal-Milied la bard u lanqas ksieħ. Din is-sena l-proverbju kellu raġun! Il-ġimgħa d-dieħla mistenni l-maltemp: xita bir-ragħad u s-silġ, riħ qawwi kultant b’qawwa ta’ riefnu u temperaturi baxxi. Hekk mistennija tintemm l-2014 u bl-istess mod se nibdew is-sena l-ġdida. L-Ewropa wkoll tinsab maqbuda f’morsa ta’ kesħa. Il-Malti jgħid “il-Milied fuq il-bejt, l-Għid taħt il-bejt”. Bit-tbassir tat-temp għall-jiem li ġejjin iżda, din il-frażi tista’ faċilment tiġi addatta għal “il-Milied fuq il-bejt, il-bidu tas-sena taħt il-bejt”. L-uffiċċju meteoroloġiku fl-ajruport qed ibassar li għal-aħħar ġurnata tas-sena u l-ewwel jum tal-2015 mistennija jagħmlu ħalbiet tax-xita bir-ragħad, waqt li t-temperatura mhux mistennija taqbeż il-ħdax-il grad celsius. It-temperatura bdiet niżla ftit ftit wara l-Milied, tant li Kenneth Chase, mill-uffiċċju meteoroloġiku spjegalna li l-ġimgħa d-dieħla se tinżel taħt it-temperatura medja għall-aħħar jiem ta’ Diċembru. “Kemm l-Erbgħa u l-Ħamis, nistennew maltempati bir-ragħad li se jkunu bis-silġ, bħala riħ se jkun daqxejn qawwi jilgħab bejn il-Majjistral u t-Tramuntana għal Grieg it-Tramuntana, u t-temperaturi, l-inqas grad ħames gradi celsius, nhar l-Erbga u togħla għaxra, u l-Ħamis tibda b’sitta u titla għal ħdax-il grad,” qal Kenneth Chase. Ftit konsolazzjoni. Dawn it-temperaturi mhumiex l-aktar kiesħa għal dan iż-żmien tas-sena. Ċifri tal-Uffiċċju Meteoroloġiku juru li f’Diċembru tal-1967 it-temperatura niżlet erba’ gradi celsius. U min qed jittama li t-tbassir tat-temp imur żmerċ, kollox jindika li l-2015 se tibda bil-maltemp. “Mill-informazzjoni li qed nirċievu qed ikun konsistenti li qed nistennew il-maltemp jiġifieri dan jagħtini aktar konfidenza li dak li qed inbassru aħna huwa tajjeb,” spjega l-uffiċjal Kenneth Chase. It-tnaqqis fit-temperatura f’Malta hija riflessa f’dak li qed iseħħ f’pajjiżi oħra Ewropej li inqabdu morsa ta’ kesħa. Eluf ta’ persuni inqabdu fil-karozzi u f’ajruporti riżultat tal-borra qawwija li għamlet. Fi Franza, fl-Alpi biss 15,000 vettura inqabdu qalb il-borra u s-silġ li ksew il-muntanji. Il-gvern Franċiż appella lis-sewwieqa għall-kawtela fis-sewqan u biex kemm jista’ jkun ma jivvjaġġawx fl-inħawi tal-Alpi. Intant, il-borra ħarbtet it-traffiku fin-naħa t’isfel tal-Ġermanja wkoll, b’ħafna ħadu l-opportunita’ biex jiskijaw. Sitwazzjoni simili fiċ-ċentru u n-naħa ta’ fuq tal-Ingilterra, tant li l-ajruport f’Leeds kellu jingħalaq mal-lejl. L-Italja wkoll inqabdet fil-morsa tal-kesħa, u wkoll se ttemm l-2014 b’riħ qawwi u temperaturi kesħin ħafna. Fin-naħa ta’ fuq tal-Italja, min-nhar it-Tlieta t-temperatura mistennija tinżel saħansitra għaxar gradi celsius taħt iz-zero.